Il-Bank of Valletta qiegħed fl-aħbarijiet. M'humiex aħbarijiet li jagħmlu l-ġid lill-bank. Mhux qed nitkellem dwar il-garanzija għas-self dwar il-power station ta' Delimara, jew il-garanzija għall-avvanzi biex l-Air Malta tixtri l-fuel, iżda dwar l-iskema ta' irtirar kmieni. Kif, qrajna, l-ftehim kollettiv tal-Bank jagħti dritt lill-bank li jkollu skema ta' irtirar kmieni mix-xogħol ( ). Il-punt mhux jekk Michael Falzon ġiex mogħti inqas jew iktar minn Fenech Adami inkella xi ħaddieħor b'kunjomu Borg Costanzi (ismijiet li ssemmew fil-Parlament). Iżda jekk skema ta' irtirar kmieni fil-BOV tagħmilx sens. Hemm xi sens li tħarreġ lin-nies u fl-eta ta' madwar ħamsin sena tħallashom biex jitilqu? Il-bank qed iberbaq il-"kapital uman" tiegħu apparti l-kapital finanzjarju. Dan apparti li għadni ma nistax nifhem kif tieħu l-benefiċċju minn skema biex tirtira kmieni u mbagħad iżżomm id-dritt li tidħol lura. Jew irtirajt kmieni jew ma irtirajtx. Il-BOV qed iberbaq ir-riżorsi u jista' juża' flus il-bank ferm aħjar minn hekk, mhux biss fl-interess tal-bank innifsu iżda anke fl-interess tal-impjegati tiegħu. Anke l-Greċja, sa ftit ilu, kinet mimlija skemi ta' irtirar kmieni!